《入景福洞登璇玑台》
清代·朱彝尊

绀宇陟既穷，灵域探未竭。援萝巡倾崖，窥岩辨修碣。

灭迹超重深，拂衣避硉矹。入窞惊坎习，出泉自蒙发。

泄云晴未归，石火寒不伐。吹万聆天风，明雨见日月。

芳尘凝花堂，象纬逼金阙。阴涧待息心，阳阿足晞发。

岁晏当来游，毋令蕙草歇。

作者简介：朱彝尊(1629～1709)，清代诗人、词人、学者、藏书家。字锡鬯，号竹垞，又号驱芳，晚号小长芦钓鱼师，又号金风亭长。汉族，秀水（今浙江嘉兴市）人。康熙十八年（1679）举博学鸿词科，除检讨。二十二年（1683）入直南书房。曾参加纂修《明史》。博通经史，诗与王士祯称南北两大宗。作词风格清丽，为浙西词派的创始者，与陈维崧并称朱陈。精于金石文史，购藏古籍图书不遗余力，为清初著名藏书家之一。